**Trăiesc fără restricţii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am fost aproape şi departe,

Un joc de bacara fără decari,

Un meteor căzând în noapte,

Aripi de ceară-n zboruri de Icari.

Cu tine astăzi văd o poartă

Spre curcubeul de la răsărit,

Sudul şi nordul de pe hartă,

Iubirea care mi s-a împlinit,

Mă simt un foc de artificii

Pe o coloană fără de sfârşit,

La temelii de edificii,

Destinul parcă m-ar fi răsplătit.

- Am fost aici întotdeauna

Ostatici între slovă şi cuvânt

Şi-am stăvilit zâmbind furtuna,

N-au fost meridiane pe pământ

Sau nu s-au inventat dezastre,

Nici dinastii de foc n-au stăpânit

Imensităţile albastre

Închise-n ochii tăi. Ce asfinţit

Înveşmântându-ne în zale

Ne-ar transforma-n războinici fără rost

Când eu tandreţea mâinii tale

O am de-o vreme unic adăpost?

Ioan Grigoraș Liliana Trif